《赠区守斋》
清代·成鹫

男儿守身如守城，枕戈待旦中屏营。男儿守节如持盈，临深履薄时兢兢。

眼中相识满天下，孝廉孰有如先生。先生自处良不薄，独立鸡群类孤鹤。

读书往往师古人，气象森森近台阁。去年走马黄金台，手持白璧归去来。

闭门却埽谢宾客，雀罗门巷荒苍苔。山中野人经岁别，重过书堂散愁结。

半篱霜色映黄花，四座清风解烦热。主人自号守斋翁，笑杀满城黄口童。

黄口儿童且缄口，听我山翁说翁守。世人所守田与庐，此翁自守惟诗书。

世人所守钱与帛，此翁自守惟清白。世人所守逢与迎，此翁自守惟坚贞。

世人所守名与利，此翁自守惟道义。翁之所守予所思，泰山乔岳遥相期。

相期白首长如此，若问儿童那得知。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。